Priekšlikums PADOMES REGULA ar ko groza I pielikumu Regulai (EEK) Nr. 2658/87 par tarifu un statistikas nomenklatūru un kopējo muitas tarifu /* COM/2013/0718 final - 2013/0341 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Pievienotā regulas priekšlikuma mērķis ir apturēt kopīgā muitas tarifa autonomās likmes piemērošanu reaktīvo dzinēju degvielai, kuru pašlaik klasificē ar KN kodu 2710 19 21. Pašlaik divpusējos aviācijas jomas nolīgumos ar trešām valstīm parasti ir ietverti noteikumi par reaktīvo dzinēju degvielas atbrīvošanu no nodokļiem. Tomēr šajā ziņā Eiropas līmenī nepieciešams nodrošināt skaidrību un vienveidību, lai garantētu uzņēmējiem juridisko noteiktību un izvairītos no konkurences kropļojumiem, ko izraisa dažādas pieejas un noteikumi. Reaktīvo dzinēju degvielu Eiropas Savienībā (ES) galvenokārt importē no valstīm, kuras gūst labumu no vispārējo tarifa preferenču sistēmas (VPS), un tādējādi importam nepiemēro nodokli. ES gaisa pārvadājumu nozarei tas ir ļoti svarīgi. Pēc pārskatītās VPS sistēmas stāšanās spēkā attiecībā uz preferencēm, ko piemēros no 2014. gada 1. janvāra, tādiem lieliem reaktīvo dzinēju degvielas ražotājiem eksportētājiem kā Persijas līča sadarbības padomes dalībvalstīm (GCC) būs liegta preferenciāla piekļuve ES, savukārt citi (Indija) vismaz no 2014. gada 1. janvāra līdz 2016. gada 31. decembrim negūs labumu no VPS attiecībā uz dažām ražojumu kategorijām, tostarp reaktīvo dzinēju degvielu. Muitas nodokļu uzlikšana šo piegādātāju reaktīvo dzinēju degvielai varētu strauji ietekmēt reaktīvo dzinēju degvielas cenas ES tirgū, ja reaktīvo dzinēju degvielu nebūs iespējams iegādāties arī no citiem avotiem. Turklāt ES naftas pārstrādes rūpnīcas nevarētu īstermiņā daudz palielināt aviācijas degvielas ražošanas apjomu, jo tas nozīmētu citu naftas pārtvaices produktu, piemēram, benzīna, ražošanu, un tam būtu nepieciešams apzināt jaunas eksporta iespējas. Tādēļ gan ES gaisa pārvadājumu nozarei, gan ES naftas pārstrādes nozarei nepieciešams laiks, lai pielāgotos minēto piegādātājvalstu VPS statusa pakāpeniskās maiņas izraisītajām sekām. Ņemot vērā iespējamas turpmākas izmaiņas tirgus situācijā, apturēšana piecu gadu laikā būtu jāpārskata, pamatojoties uz samērīgu izvērtējumu. Ņemot vērā iepriekš minēto, tiek ierosināts attiecīgi grozīt Padomes Regulu (EEK) Nr. 2658/87. Priekšlikums turpināt esošo situāciju ir saskaņā ar Savienības politiku. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Ir notikusi apspriešanās ar Ekonomikas un tarifu jautājumu darba grupu, kurā pārstāvētas visu dalībvalstu kompetentās iestādes. Netika minēts, ka pastāvētu nopietns risks ar neatgriezeniskām sekām. Šis priekšlikums tiks pakļauts dienestu savstarpējo konsultāciju procedūrai un publicēts, kad to būs pieņēmusi Padome. 3. PRIEKŠLIKUMA JURIDISKIE ASPEKTI Šā regulas priekšlikuma juridiskais pamats ir 31. pants Līgumā par Eiropas Savienības darbību (LESD). Saskaņā ar 31. pantu Līgumā par Eiropas Savienības darbību tarifa autonomo likmi pēc Komisijas priekšlikuma nosaka Padome ar kvalificētu balsu vairākumu. Priekšlikums ir saskaņā ar proporcionalitātes principu, jo, kā paredzēts Līgumā, tas veicina tirdzniecību starp dalībvalstīm un trešām valstīm un, neietekmējot ES PTO plānu, līdzsvaro ekonomikas dalībnieku (Savienības pakalpojumu sniedzēju, lietotāju un patērētāju) komerciālās intereses. Subsidiaritātes principu nepiemēro, jo priekšlikums ir Savienības ekskluzīvā kompetencē. 4. IETEKME UZ BUDŽETU Salīdzinājumā ar esošo situāciju nav paredzami tradicionālo pašu resursu ieņēmumu zaudējumi. Saistībā ar dažu valstu VPS statusa izmaiņām no 2014. gada 1. janvāra, iespējams, gaidāma papildu ieņēmumu neizpilde. Tomēr, ņemot vērā pašlaik piemērojamos divpusējos aviācijas jomas nolīgumus, kuri paredz aviācijas degvielas atbrīvošanu no nodokļa, iespējamie tradicionālo pašu resursu papildu ieņēmumu zaudējumi no 2014. gada 1. janvāra uzskatāmi par nebūtiskiem. 2013/0341 (NLE) Priekšlikums PADOMES REGULA ar ko groza I pielikumu Regulai (EEK) Nr. 2658/87 par tarifu un statistikas nomenklatūru un kopējo muitas tarifu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 31. pantu, ņemot vērā Eiropas Komisijas priekšlikumu, tā kā: (1) Eiropas Savienības (ES) reaktīvo dzinēju degvielas tirgus lielā mērā ir atkarīgs no reaktīvo dzinēju degvielas importa no trešām valstīm. (2) Lai gan divpusējos aviācijas jomas nolīgumos starp dalībvalstīm un trešām valstīm parasti ir ietverti noteikumi par reaktīvo dzinēju degvielas atbrīvošanu no nodokļiem, šajā jautājumā nepieciešams paredzēt kopīgus noteikumus, lai nodrošinātu skaidrību un vienveidību, uzņēmējiem garantētu juridisko noteiktību un izvairītos no konkurences kropļojumiem, ko rada atšķirīga prakse un noteikumi. (3) Pašlaik lielu daļu Savienības reaktīvo dzinēju degvielas importē no valstīm, kuras gūst labumu no vispārējo tarifa preferenču sistēmas vai kurām ir preferenciāla piekļuve Savienības tirgum, un tādējādi importam nepiemēro nodokli. (4) No 2014. gada 1. janvāra piemērojot tarifu preferences atbilstoši Regulai (ES) Nr. 978/2012[1], vairākām valstīm, kas ir svarīgas reaktīvo dzinēju degvielas eksportētājas, vairs nebūs preferenciālas piekļuves ES tirgum, un dažām citām eksportētājvalstīm preferenciālā piekļuve būs liegta attiecībā uz konkrētām ražojumu kategorijām, tostarp degvielu[2]. (5) Muitas nodokļu uzlikšana šo piegādātāju reaktīvo dzinēju degvielai, iespējams, Savienības tirgū paaugstinātu reaktīvo dzinēju degvielas cenas, jo Savienības naftas pārstrādes rūpnīcām nav ekonomiski izdevīgi būtiski palielināt aviācijas degvielas ražošanas apjomus. (6) Ņemot vērā iespējamas turpmākas izmaiņas reaktīvo dzinēju degvielas tirgus situācijā, šis pasākums piecu gadu laikā būtu jāpārskata, pamatojoties uz samērīgu izvērtējumu. (7) Tādēļ nepieciešams apturēt autonomās muitas nodokļa likmes piemērošanu attiecībā uz reaktīvo dzinēju degvielu. Apturēšana būtu jāattiecina uz visiem ražojumiem, ko klasificē ar KN kodu 2710 19 21. (8) Tādēļ būtu attiecīgi jāgroza Regulas (EEK) Nr. 2658/87[3] I pielikums, IR PIEŅĒMUSI ŠO REGULU. 1. pants Regulas (EEK) Nr. 2658/87 tekstu attiecībā uz KN kodu 2710 19 21 I pielikuma 27. nodaļas V sadaļas otrās daļas tabulas 3. slejā aizstāj ar šādu tekstu: “4,7 (*) _________________ (*) Autonomā nodokļa likme: bez nod.” 2. pants Šī regula stājas spēkā 2014. gada 1. janvārī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs TIESĪBU AKTA PRIEKŠLIKUMA FINANŠU PĀRSKATS PRIEKŠLIKUMA NOSAUKUMS Priekšlikums Padomes regulai, ar ko groza I pielikumu Regulai (EEK) Nr. 2658/87 par tarifu un statistikas nomenklatūru un kopējo muitas tarifu BUDŽETA POZĪCIJAS Nodaļa un pants: 12. nodaļas 120. pants Summa, kas iekļauta 2014. gada budžetā: 18 086 400 000 € (2014. gada BP) FINANSIĀLĀ IETEKME ¨Priekšlikumam nav finansiālas ietekmes X Priekšlikumam nav finansiālas ietekmes uz izdevumiem, bet var būt nebūtiska finansiāla ietekme šādu iemeslu dēļ. Kopējais importa apjoms KN koda 2710 19 21 ražojumiem 2012. gadā bija EUR 12,2 miljardi[4]. Līgtā nodokļa likme šim KN kodam ir 4,7 %. Lielākajai daļai (97%) šā importa nepiemēroja nodokli, pamatojoties uz brīvās tirdzniecības nolīgumiem un VPS. No 2014. gada 1. janvāra dažas nozīmīgas eksportētājvalstis (82 % visa importa apjoma) vairs nevarēs izmantot VPS. Tas varētu nozīmēt tradicionālo pašu resursu ieņēmumu palielinājumu par EUR 470 miljoniem. Tomēr pašlaik ir spēkā vairāk nekā 1 500 gaisa pārvadājumu nolīgumi starp ES vai dalībvalstīm un trešām valstīm, un dalībvalstis ir pieņēmušas valsts noteikumus par lidmašīnu krājumiem. Ņemot vērā daudzos dalībvalstu pasākumus, kuri paredz aviācijas degvielas atbrīvošanu no nodokļiem, iespējamie tradicionālo pašu resursu papildu ieņēmumu zaudējumi no 2014. gada 1. janvāra ir uzskatāmi par nebūtiskiem. [1] Eiropas Parlamenta un Padomes 2012. gada 25. oktobra Regula (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (OV L 303, 31.10.2012., 1. lpp.). [2] Komisijas 2012. gada 17. decembra Īstenošanas regula (ES) Nr. 1213/2012, ar ko saskaņā ar Eiropas Parlamenta un Padomes Regulu (ES) Nr. 978/2012 par vispārējo tarifa preferenču sistēmas piemērošanu aptur dažu VPS saņēmējvalstu tarifa preferences attiecībā uz dažām VPS sadaļām (OV L 348, 18.12.2012., 11. lpp.). [3] Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.). [4] Avots: Eurostat, statistikas procedūra: parastā.